Document ID: 32011D0085

DECIZIA COMISIEI
din 10 ianuarie 2011
de adoptare, în temeiul Directivei 92/43/CEE a Consiliului, a celei de-a patra liste actualizate a siturilor de importanță comunitară pentru regiunea biogeografică mediteraneeană
[notificată cu numărul C(2010) 9676]
(2011/85/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică mediteraneeană menționată la articolul 1 litera (c) punctul (iii) din Directiva 92/43/CEE cuprinde teritoriile Greciei, Maltei și Ciprului, în conformitate cu articolul 1 din Protocolul nr. 10 la Actul de aderare din 2003, și părți din teritoriile Franței, Italiei, Portugaliei, Spaniei și, în conformitate cu articolul 299 alineatul (4) din tratat, părți din teritoriul Gibraltarului, de ale cărui relații externe este responsabil Regatul Unit, astfel cum sunt specificate în harta biogeografică aprobată la 25 aprilie 2005 de către comitetul instituit prin articolul 20 din directiva respectivă, denumit în continuare „Comitetul Habitate”.
(2)
În contextul unui proces inițiat încă din 1995, este necesar să se realizeze progrese suplimentare în ceea ce privește înființarea efectivă a rețelei Natura 2000, care reprezintă un element esențial al protejării biodiversității în Uniune.
(3)
Lista inițială și primele trei liste actualizate ale siturilor de importanță comunitară pentru regiunea biogeografică mediteraneeană, în sensul Directivei 92/43/CEE, au fost adoptate prin Deciziile 2006/613/CE (2), 2008/335/CE (3), 2009/95/CE (4) și 2010/45/UE (5) ale Comisiei. În temeiul articolului 4 alineatul (4) și al articolului 6 alineatul (1) din Directiva 92/43/CEE, statul membru implicat desemnează siturile incluse în lista siturilor de importanță comunitară pentru regiunea biogeografică mediteraneeană ca arii speciale de conservare, cât mai curând posibil, în termen de maximum șase ani, stabilind prioritățile și măsurile de conservare necesare.
(4)
În contextul unei adaptări dinamice a rețelei Natura 2000, listele siturilor de importanță comunitară fac obiectul unei revizuiri. Prin urmare, este necesară o a patra actualizare a listei mediteraneene.
(5)
Pe de o parte, a patra actualizare a listei siturilor de importanță comunitară pentru regiunea biogeografică mediteraneeană este necesară în vederea includerii siturilor suplimentare propuse de către statele membre, începând din anul 2008, ca situri de importanță comunitară pentru regiunea biogeografică mediteraneeană în sensul articolului 1 din Directiva 92/43/CEE. Obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum șase ani de la adoptarea celei de-a patra liste actualizate a siturilor de importanță comunitară pentru regiunea biogeografică mediteraneeană.
(6)
Pe de altă parte, a patra actualizare a listei siturilor de importanță comunitară pentru regiunea biogeografică mediteraneeană este necesară pentru a reflecta eventualele modificări ale informațiilor referitoare la situri, comunicate de către statele membre ulterior adoptării listei comunitare inițiale și a primelor trei liste comunitare actualizate. În acest sens, a patra listă actualizată a siturilor de importanță comunitară pentru regiunea biogeografică mediteraneeană constituie o versiune consolidată a listei siturilor de importanță comunitară pentru regiunea biogeografică mediteraneeană. Cu toate acestea, trebuie subliniat faptul că obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum șase ani de la adoptarea listei inițiale sau a primelor trei liste actualizate ale siturilor de importanță comunitară pentru regiunea biogeografică mediteraneeană, în funcție de lista în care a fost inclus ca atare, pentru prima dată, un sit de importanță comunitară.
(7)
Pentru regiunea biogeografică mediteraneeană, listele siturilor propuse ca situri de importanță comunitară în sensul articolului 1 din Directiva 92/43/CEE au fost transmise Comisiei în perioada ianuarie 2003-noiembrie 2009 de către statele membre implicate, în conformitate cu articolul 4 alineatul (1) din directiva menționată.
(8)
Listele siturilor propuse au fost însoțite de informații privind fiecare sit, furnizate în formatul prevăzut de Decizia 97/266/CE a Comisiei din 18 decembrie 1996 privind formularul-tip pentru siturile propuse ca situri Natura 2000 (6).
(9)
Aceste informații cuprind harta cea mai recentă și definitivă a sitului, transmisă de statele membre implicate, denumirea, localizarea și suprafața sitului, precum și datele obținute prin aplicarea criteriilor prevăzute în anexa III la Directiva 92/43/CEE.
(10)
Pe baza proiectului de listă elaborat de Comisie de comun acord cu fiecare dintre statele membre implicate, care identifică, în plus, situri care găzduiesc tipuri de habitate naturale prioritare sau specii prioritare, este necesar să se adopte o a patra listă actualizată de situri selectate ca situri de importanță comunitară pentru regiunea biogeografică mediteraneeană.
(11)
Cunoștințele privind existența și distribuția tipurilor de habitate naturale și a speciilor evoluează în permanență, ca rezultat al controlului prevăzut la articolul 11 din Directiva 92/43/CEE. Prin urmare, evaluarea și selectarea siturilor la nivel comunitar au fost efectuate pe baza celor mai bune informații disponibile în prezent.
(12)
Anumite state membre nu au propus suficiente situri pentru a îndeplini cerințele Directivei 92/43/CEE în ceea ce privește anumite tipuri de habitate și anumite specii. Prin urmare, pentru aceste tipuri de habitate și specii nu se poate concluziona că rețeaua Natura 2000 este completă. Luând în considerare timpul necesar pentru primirea informațiilor și pentru ajungerea la un acord cu statele membre, este necesară adoptarea unei a patra liste actualizate a siturilor, care va trebui revizuită în conformitate cu articolul 4 din Directiva 92/43/CEE.
(13)
Având în vedere insuficiența cunoștințelor privind existența și distribuția unor tipuri de habitate naturale din anexa I și de specii din anexa II la Directiva 92/43/CEE, nu se poate stabili dacă rețeaua Natura 2000 este completă sau incompletă. Lista trebuie revizuită, dacă este cazul, în conformitate cu articolul 4 din Directiva 92/43/CEE.
(14)
Din motive de claritate și transparență, este necesar ca Decizia 2010/45/UE să fie abrogată.
(15)
Măsurile prevăzute de prezenta decizie sunt conforme cu avizul Comitetului Habitate,
ADOPTĂ PREZENTA DECIZIE:
Articolul 1
A patra listă actualizată a siturilor de importanță comunitară pentru regiunea biogeografică mediteraneeană, în conformitate cu articolul 4 alineatul (2) al treilea paragraf din Directiva 92/43/CEE, este stabilită în anexa la prezenta decizie.
Articolul 2
Decizia 2010/45/UE se abrogă.
Articolul 3
Prezenta decizie se adresează statelor membre.
Adoptată la Bruxelles, 10 ianuarie 2011.

Labels: 12
18
19
20